P. Hrušovský, predseda NR SR: (2003-06-26):
(Hlasovanie.) Prítomných je 136 poslancov, za 103, proti 12, zdržalo sa 17, nehlasovali 4. Konštatujem, že návrh sme schválili. Teraz poprosím, aby sme hlasovali o informácii , ktorú včera predniesol v Národnej rade pán minister kultúry Slovenskej republiky, ktorý nás informoval o zabezpečení plynulej dostavby nového areálu Národného divadla v roku 2004 a harmonograme začatia rekonštrukcie Slovenskej filharmónie a Slovenskej národnej galérie, schválených vládou Slovenskej republiky v roku 2002 . Prosím, prezentujme sa a hlasujme o návrhu uznesenia, ktorým Národná rada berie informáciu ministra kultúry na vedomie. (Hlasovanie.) Prítomných je 132 poslancov, za 115, proti 1, zdržalo sa 14, nehlasovali 2. Konštatujem, že návrh sme schválili. Teraz pristúpime k hlasovaniu o návrhu uznesenia, ktorým Národná rada berie na vedomie informáciu ministra zahraničných vecí Slovenskej republiky o realizácii článkov dotýkajúcich sa kultúry v platných medzivládnych zmluvách Slovenskej republiky za rok 2000 – 2002 , ktorú pán minister včera Národnej rade Slovenskej republiky predniesol. Prosím, páni poslanci, prezentujme sa a hlasujme o uznesení, ktorým Národná rada predmetnú informáciu ministra zahraničných vecí berie na vedomie. Hlasujeme, páni poslanci. (Hlasovanie.) Prítomných je 136 poslancov, za 85, proti 4, zdržalo sa 34, nehlasovalo 13. Konštatujem, že návrh sme schválili. Panie poslankyne, páni poslanci, ešte minulý týždeň sme prerokovali na neverejnom rokovaní správu o činnosti Slovenskej informačnej služby a správu o činnosti Vojenského spravodajstva. Pýtam sa prítomných pánov poslancov, či je všeobecný súhlas s tým, aby sme na verejnom rokovaní prijali uznesenie, ktorým Národná rada berie na vedomie informáciu o správe, resp. uznesenie o prerokovanej správe o plnení úloh Slovenskej informačnej služby za rok 2002 , aby sme mohli pristúpiť k hlasovaniu o prerokovaných bodoch programu. Je všeobecný súhlas s takýmto postupom? (Súhlasná reakcia pléna.) Prosím, páni poslanci, prezentujme sa a hlasujme o návrhu uznesenia, ktorým Národná rada Slovenskej republiky berie na vedomie správu o plnení úloh Slovenskej informačnej služby za rok 2002. Hlasujeme, páni poslanci. (Hlasovanie.) Prítomných je 133 poslancov, za 72, proti 40, zdržalo sa 18, nehlasovali 3. Konštatujem, že návrh uznesenia Národná rada k správe o plnení úloh Slovenskej informačnej služby za rok 2002 schválila. Teraz pristúpime k hlasovaniu o návrhu uznesenia k správe o plnení úloh Vojenského spravodajstva za rok 2002 , ktorým Národná rada berie na vedomie správu o plnení úloh Vojenského spravodajstva za rok 2002. Prezentujme sa, páni poslanci, a hlasujme o návrhu uznesenia tak, ako ho máte predložené písomne a rozdané v laviciach. (Hlasovanie.) Prítomných je 134 poslancov, za 78, proti 29, zdržalo sa 23, nehlasovali 4. Konštatujem, že návrh sme schválili. Panie poslankyne, páni poslanci, včera v rámci prerokúvania bodov programu správy a informácie sme pre neprítomnosť pána predsedu pre financie, rozpočet a menu neprerokovali informáciu o predložení výročných finančných správ politických strán ... (Ruch v sále.) Prosím o pokoj, páni poslanci. ... a politických hnutí za rok 2002 . Materiál ste dostali ako tlač 260. Využijem teraz ešte čas do obedňajšej prestávky a požiadam pána predsedu výboru, aby Národnú radu informoval o výsledku prerokúvania materiálu vo výbore pre financie, rozpočet a menu, ku ktorému gestorský výbor predložil aj návrh uznesenia Národnej rady, ktorý máte ako tlač 260a. Prosím teraz pána predsedu, aby návrh odôvodnil. Nech sa páči, pán poslanec, máte slovo.